  Анжелика Тихонова корреспондент Туэ уждун тырымтэен герӟаськем 14 уголовной ужъёс ӝутэмын, 9-эз соос пӧлысь прокуроръёсын дасям материалъёсъя. Со сярысь журналистъёслы 27-тӥ толсуре ивортӥз элькунысьтымы прокурор Сергей Панов. Нимлыко ивортонъёсъя, 2016-тӥ ар пумын уждунъя пунэмъёс Удмуртиын 27 миллион манет луизы. Со ар кутсконын лыдпусъёслэсь кык поллы ӧжытгес. «Нимлыко иворъя — ар пумлы уждунъя пунэмъёс 27 миллион, нош нимлыктэм - ми 86 миллион манет тыр пунэмъёсты тырытонъя искъёсты судэ келям гинэ ай», — вераз Сергей Панов. Удмуртиысь прокурор пусйиз, лыдметэ Глазкарысь Лэсьтӥськон материалъёс поттӥсь Удмурт завод ӧз пыры шуыса. «Лыдметэ Глазкарысь Лэсьтӥськон материалъёс поттӥсь Удмурт завод ӧз пыры, отын пунэмзы кылиз, но юридик адрессы — Екатеринбургын, коньдон ужъёсъя но ужкагазъёсъя отчётъёссы ваньмыз отын. Ми, валамон ини, соосын кусып возиськом но ужмес азьланьтӥськом», — пусйиз Сергей Панов. Удмуртиысь прокурор нимысьтыз пусйиз Ижкарысь мувӧй заводэз. Со ужъюрт банкротэн лыдъямын, уждунъя трос пунэмез. Уголовной уж ӝутэмын, со али эскериське. Тегъёс: Ижкар Удмуртия прокуратура уждун Мерлык  